Sigurd Agersnap (SF), 2025-11-26:
Tak for ordet, formand.
Jeg har glædet mig meget til debatten her, for jeg synes, det er et virkelig vigtigt lovforslag, vi har at gøre med.
Jeg har faktisk glædet mig så meget, at jeg har fundet et af mine gamle yndlingssangcitater frem.
Det er af Benny Holst, og det er »Sangen om merværdi«: »Jeg står op om mor'nen/og går hen på mit job/og jeg laver noget/og jeg får min løn./Men det jeg laver/er mere værd/end det jeg får./Hvordan sku nogen/mensker ellers/blive rige/udn at lave noet?«
Citatet er som sagt ikke mit, det er af Benny Holst, men jeg synes, det var meget relevant, når vi snakker om at få flere medarbejderejede virksomheder.
Det handler jo om noget grundlæggende principielt, nemlig at man mange steder i vores økonomi kan tjene en masse penge også på andre menneskers arbejde, men sådan behøver det ikke at være.
Det kunne være medarbejderne, der fik del i det overskud.
Det kan lyde utopisk og meget venstreorienteret, men det er det ikke, når man kigger ud i Europa.
Det er ikke en ejerkonstruktion, som er meget udbredt herhjemme.
Vi har nogle enkelte eksempler: Byggefirmaet LOGIK & CO., Cheval Blanc Kantiner, bygge- og anlægsselskabet JORTON.
Men kigger man lidt længere ud uden for Danmarks grænser, er det en ejerskabskonstruktion, som findes mange steder.
I Baskerlandet har man den kæmpestore medarbejderejede virksomhed MONDRAGON, som har vist fantastisk gode resultater.
I England har man for få år siden indført en lov, som ligner den her meget, og på den baggrund har man fået mere end 2.000 nye medarbejderejede virksomheder.
Kigger man på det med forskerbriller, er der rigtig gode erfaringer med medarbejderejede virksomheder.
Det er altså rigtig godt.
Det er en effektiv ejerform, og med det her lovforslag kan man give solide danske virksomheder nyt liv ved også at overdrage dem til medarbejderne.
Vi har jo i Danmark en stolt tradition inden for de her forskellige ejerskabsformer.
Vi har andelsselskaber, hvor ejerskabet er delt ud på en række medlemmer, og vi har i årtier har rejst rundt i det meste af verden og fortalt bønder om, hvordan de kunne gå sammen i andelskonstruktioner og dermed dele overskuddet mere ligeligt.
Det har været en stor del af de danske udviklingspolitiske programmer op gennem 1980'erne og 1990'erne.
Vi er stolte over vores andelstradition.
Vi har forbrugerejede selskaber, som også sidder på meget vital infrastruktur i Danmark, bl.a. store dele af vores elforsyning, men vi har haltet noget efter udviklingen i andre dele af Europa på netop området for medarbejderejede virksomheder.
Det her lovforslag tror jeg på kan ændre på noget af det.
Det kommer ikke til at gøre det fra den ene dag til den anden – det kommer til at tage tid – men jeg tror, det er et vigtigt skridt.
Det skal være sådan, at man kan give virksomheden videre til medarbejderne, og det skal selvfølgelig ske uden et stort tab eller en skatteregning, som gør, at det ikke er attraktivt for nogen.
Det sikrer lovforslaget her i hvert fald bedre muligheder for.
Egentlig mener vi i SF, at det burde være lige så attraktivt økonomisk at give en virksomhed videre til medarbejderne som at give den videre til familien, eller at man stifter en fond.
Det mener vi ikke helt det bliver med det her lovforslag.
De har en anden forudsætning end medarbejderne.
Men vi er glade for lovforslaget.
Det er et stort skridt mod flere medarbejderejede virksomheder, og jeg vil meget gerne rose parterne bag iværksætteraftalen for at have fået det med der.
Det er jo ikke en aftale, SF er med i.
Vi var ikke enige i det hele.
Der var nogle skattelettelser, vi ikke mente hørte hjemme i en iværksætteraftale.
Men det her initiativ er rigtig godt, og stor ros for det.
Vi er en lille smule søgende over for det, at man præcis er landet på, at den skattefri andel af købesummen, der årligt kan afdrages, er 8 pct. og ikke højere, og det vil vi selvfølgelig spørge til i udvalgsbehandlingen, ligesom der for os også kan være behov for at se på, om evalueringen om 3 år er det rigtige tidshorisont.
Det vil vi også gerne spørge til.
Selvfølgelig skal der være nogle, der har prøvet ordningen, men hvor balancepunktet er, om det er 8 eller 15 pct. eller derimellem, kunne det være godt at evaluere på før om 3 år.
Samtidig har man med finansloven for i år fjernet 4 mio. kr., som det tidligere har været aftalt med SF at afsætte til at understøtte flere medarbejderejede virksomheder.
Vi synes, de 4 mio. kr. passende kunne bringes i spil med det her lovforslag til at støtte, at det faktisk bliver til noget.